Wes-Kaap waarsku oor waterskaarsteArgieffoto: Wikimedia Die Wes-Kaapse regering het Vrydag gesê waterbeperkings in dié provinsie kan voortduur en bygevoeg die verwagte laer as gemiddelde reënval vir die komende winter is kommerwekkend. Anton Bredell, provinsiale minister vir plaaslike regering, omgewingsake en ontwikkelingsbeplanning, het gesê damvlakke is reeds ŉ derde laer as gemiddeld. “Met ons primêre damvlakke wat oor die algemeen 30% laer as gemiddeld is as dieselfde tyd verlede jaar, is die verwagte reënval nie ideaal nie. As die droogte voortduur, sal die beskikbaarheid van water in die aanstaande somer ŉ kommernis wees.” Bredell het gesê die Wes-Kaapse rampbestuursentrum stel voor dat waterbeperkings ook in die water tydens die reënvalseisoen voortduur, totdat damvlakke tot aanvaarbare vlakke gestyg het. Colin Deiner, die hoof van rampbestuur, het egter gesê daar is nog nie op die oomblik ŉ onmiddellike behoefte om ŉ noodtoestand in die provinsie af te kondig nie, aangesien die grootste deel van die provinsie nog die waterskaarste kan beheer. “Ons werk egter hard om seker te maak ons gebeurlikheidsplanne is in plek indien daar ŉ toename is wat wateruitdagings betref,” het hy gesê. Die munisipaliteit in Kaapstad het Maandag gesê vlakke van ses damme wat die stad van water voorsien, staan op 32,8%. Die damme het die vorige week op 34,1% gestaan. Die Voëlvleidam is tans slegs ongeveer drie meter diep en slegs 20% vol. Vyf ander provinsies is as rampgebiede verklaar ná erge droogte die land geteister het. Waterbeperkings word reeds vir ŉ geruime tyd in Kaapstad toegepas.